Japans riksdag

Japans riksdag (japansk kokkai, 国会) består av to hus, Overhuset (参議院, sangiin) og Underhuset (衆議院, shūgiin). Antall medlemmer bestemmes ved lov. I 2016 hadde Overhuset 242 medlemmer (146 valgt fra én- eller flermannskretser og 96 ved D'Hondts metode) og Underhuset 475 medlemmer (295 valgt fra énmannskretser og 180 valgt ved listevalg). Stemmealderen var 20 år, men fra og med Overhusvalget sommeren 2016 blir det 18 år.

Riksdagsbygningen (国会議事堂 Kokkai-gijidō) ligger i Nagata-chō-området i Chiyoda-distriktet i Tokyo. Riksdagen møttes første gang 29. november 1890, samme dag som Meiji-forfatningen trådte i kraft. Riksdagens forbilde var Den prøyssiske landdagen.

Den japanske statsministeren må være medlem av Riksdagen, og er vanligvis leder for det største partiet i Underhuset.

For å være valgbar til parlamentet, må man være japansk statsborger. Nedre aldersgrense for kandidater til Underhuset er 25 år, til Overhuset 30 år.

Parlamentarikerne godtgjøres med ca. 1,3 millioner yen (ca. 96 000 norske kroner per september 2017) i måneden for vervet. I tillegg får de 1 million yen (ca. 70 000 norske kr per september 2017) i året som såkalt bok- og reisegodtgjørelse. De har gratisbilletter på Japan Railway-tog og på innenlandsfly. Når de reiser i embets medfør får de dekket reise- og andre utgifter. Hver parlamentariker får også (via parlamentarikergruppen den tilhører) 650 000 yen per måned (ca. 45 000 norske kr per september 2017). I tillegg har hver parlamentariker rett til 3 personlige sekretærer, som de til sammen får 20 millioner yen for (1,4 millioner norske kr per september 2017) per år. Alt i alt får hver parlamentariker 64 millioner yen (4,5 millioner norske kr per september 2017) fra staten per år.

Se også 
Japans politiske system

Referanser 

Japansk politikk